- Koen entistä vahvemmin, että reformin eteenpäin saaminen on suomalaisten kannalta erittäin iso henkinenkin kysymys, sote-uudistuksen projektijohtaja Päivi Nerg vetoaa IL:n näkemässä sähköpostiviestissä puheenjohtajiin.

Pääministeri Juha Sipilä esitteli keskustan eduskuntaryhmän kesäkokouksessa itse tekemänsä sote-nuijan ja visioi, että viimeisenä nuijaa käyttää tasavallan presidentti Sauli Niinistö sote-lait hyväksyessään. JARNO KUUSINEN/AOP

Pääministeri Juha Sipilä (kesk) on sitonut hallituksensa kohtalon sote-uudistuksen läpimenoon. Eduskuntaryhmien kesäkokouksissa Sipilän hallituksen tärkeimmästä hankkeesta vaiettiin kuitenkin lähes tyystin.

Sipilä perusteli asiaa keskustan kesäkokouksessa Vantaalla sillä, että uudistus on siirtynyt hallituksen pöydältä eduskunnan pöydälle. Vaikka hallituspuolueet pitävät uudistuksen suhteen matalampaa profiilia, kulisseissa uudistukselle on laadittu tarkat askelmerkit.

Hallitus toimitti viikko sitten eduskunnan sosiaali- ja terveysvaliokunnalle vastineensa, jossa se esitti, että ensimmäiset maakuntavaalit toimitettaisiin samanaikaisesti europarlamenttivaalien kanssa 26.5.2019. Hallituksen aikatauluvastine ei ole julkinen.

Iltalehti sai haltuunsa aikataulun, jonka valtiovarainministeriö on hahmotellut sote-uudistukselle. Valtiovarainministeriön hahmotelmassa sosiaali- ja terveysvaliokunnan sote-mietintöluonnos olisi valmis 28. syyskuuta.

Sosiaali- ja terveysvaliokunnasta sote-mietintöluonnos siirtyy perustuslakivaliokuntaan. Valtiovarainministeriön aikataulussa perustuslakivaliokunnan toinen sote-lausunto palaisi takaisin sosiaali- ja terveysvaliokuntaan 26. lokakuuta.

Iltalehden tietojen mukaan valtiovarainministeriön aikataulujuoksutus on tullut yllätyksenä ainakin osalle perustuslakivaliokunnan jäsenistä, sillä perustuslakivaliokunnassa on lähdetty siitä, ettei sille aseteta ulkopuolelta aikataulua.

Sosiaali- ja terveysvaliokunnan sote-mietintö, minkä pohjalta eduskunta äänestää sote-paketin hyväksymisestä, valmistuisi vm:n hahmotelmassa 16. marraskuuta.

Eduskunnan suuressa salissa sote-uudistus hyväksyttäisiin 27. ja 30. marraskuuta ja presidentti vahvistaisi lait vielä ennen joulua, 20. ja 21. joulukuuta. Maakuntavaalit järjestettäisiin valtiovarainministeriönkin hahmottelemassa aikataulussa 26. toukokuuta.

Valtiovarainministeriön aikataulussa sote-lait olisi hyväksytty ennen joulua. VALTIOVARAINMINISTERIÖ

Voi kuin virkamieskin oppisi

Sote-uudistusta yritetään viedä eteenpäin myös jakamalla " tietoa ja ymmärrystä " virkamiesvoimin kaikille eduskuntapuolueille.

Sote- ja maakuntauudistuksen ylin virkamiesjohtaja, alivaltiosihteeri Päivi Nerg on kutsunut eduskuntapuolueiden puheenjohtajat ja eduskuntaryhmien puheenjohtajat " tilannekuvapalaveriin " , joka pidetään valtioneuvoston linnassa tulevana maanantaina kello 10-12.

Nerg alleviivaa Iltalehden haltuunsa saamassa sähköpostissa, että palaveri on " täysin luottamuksellinen ja taustoittava " .

- Siksi paikkana valtioneuvoston linnan Salaneuvos, Nerg kirjoittaa.

- Koen entistä vahvemmin, että tämä reformi ja sen pitkäjänteinen eteenpäin saaminen on suomalaisten kannalta erittäin iso henkinenkin kysymys, mutta myös palveluiden tuottamisen kannalta todella tärkeä asia, Nerg jatkaa sähköpostissa ja lisää, että paikalla " lisäksenne ei ole muita virkakunnasta kuin allekirjoittanut " .

Päivi Nerg, miksi katsot tarpeelliseksi järjestää sote-uudistuksen tiimoilta tilannekuvapalaverin?

- Näen kaikki palaverit, joissa tilannekuvaa kirkastetaan, tärkeiksi. Yhtenä osana siinä on se, että olen lähestynyt virkamiehen näkökulmasta puheenjohtajia erikseen ja yhdessä. Tämä on lähtenyt täysin virkavalmistelusta ja tarpeesta saada kaikille asianosaisille yhteinen tilannekuva, Nerg sanoo Iltalehdelle.

Kirjoitat, että sote-uudistuksen eteenpäin saaminen on suomalaisten kannalta erittäin iso henkinenkin kysymys. Onko tällaisen viestin painottamiselle nyt erityinen tarve?

- On tämä kyllä erikoista, minun sähköpostini on sinulla, niinkö? Onpa ihanaa, voi kun virkamieskin oppisi. Koen sen sitä kautta, että 13 vuotta on tehty näiden asioiden eteen töitä, eivätkä ongelmat ole ratkenneet mihinkään. Suomalaisten kannalta olisi tärkeää päästä jollakin tavalla eteenpäin.

Mikä ihmeen mopo käsistä?

Arvostelit Talouselämälle sote-valiokunnan työskentelytapaa " erikoiseksi " . Lisäksi sanoit, että pettymys tulisi olemaan äärettömän suuri, jos sote-uudistus kaatuisi, ja ilmoitit, että " et voi antaa sen tapahtua " . Onko virkamiehellä lähtenyt mopo käsistä, kun otetaan näin vahvoja kantoja?

- Mikä ihmeen mopo käsistä? Teen virkavastuulla tätä työtä. Enhän minä ole sote-valiokuntaa sinällään arvostellut, olen vain todennut, miten se näyttäytyy, että siinä ehkä on koordinaation tarvetta eri valiokuntien välillä, Nerg sanoo.

- Valmistelijat tekevät työtä virkavastuulla ja vastaavat siitä, että julkisen sektorin palvelut pystyvät tuottamaan yhdenvertaisia palveluita. Emmehän me tietenkään tee päätöksiä. Minulla on vastuu siitä, että valmistelevalla porukalla pysyy kynä kädessä ja teemme vaikutusarvioinnit niin hyvin kuin mahdollista, Nerg lisää.

Valtiovarainministeriö on asettanut aikarajat valiokunnille, myös perustuslakivaliokunnalle. Pakottaako valtiovarainministeriö perustuslakivaliokunnan toimimaan kiireessä?

- Kylläpäs vm:llä olisi kova valta. Tämä on sama aikataulu, joka on vastineessa, jonka hallitus antoi 20. elokuuta sosiaali- ja terveysvaliokunnalle. Aikatauluvastineessa todetaan, että joulukuussa pitäisi saada lait hyväksyntään ja vaalit pidettäisiin toukokuussa.

- Jotta tähän päästään, suurin piirtein näin sen pitäisi tehdä, mutta jokainen valiokunta on itsenäinen eivätkä niitä ainakaan vm:n pienet virkamiehet ohjaile. Ministeriön virkamiehet tarvitsevat aikahahmotelmaa myös työsuunnitteluunsa.

Entä jos aikataulu ei pidä? Tarkoittaako se, ettei sote-uudistus mene maaliin tämän vaalikauden aikana?

- Tämä on suunnitteluaikataulu, joka pitää sisällään myös maakuntavaalit (vm:n suunnitelman mukaan ne pidettäisiin esim. 26.5.2019). Jos hallituskaudella aiotaan maakuntavaalit pitää, niin vuodenvaihde on aikajänne sille.